Giftlinjen
Giftlinjen er en landsdækkende telefonrådgivning, der besvarer spørgsmål om forgiftning. 
Giftlinjen blev etableret i 2006 og henvender sig til både sundhedspersonale og borgere. Giftlinjen har base på Bispebjerg Hospital og samarbejder med bl.a. Forbrugerrådet, Sundhedsstyrelsen og Arbejdstilsynet. Giftlinjen er bemandet 24 timer i døgnet alle årets dage med en stab af specialuddannede sygeplejersker, som besvarer henvendelser om forgiftning. Sygeplejerskerne kan rådføre sig med speciallæger i bagvagt, som kontaktes i tvivlstilfælde.
Størstedelen af opkaldene kommer fra sundhedspersoner, hvorfor det er ønskeligt, at Giftlinjen bliver mere kendt blandt almindelige borgere, så en korrekt behandling kan iværksættes hurtigst muligt.
Almindelige borgere ringer på telefon 8212 1212, mens sundhedspersonale kan ringe på et særligt nummer.